عمرو_ابن_عاص
فتح اسکندریہ
مقوقس ابتدا سے جنگ کا مخالف تھا، مگر ہر قل کے خوف سے جس کا وہ باج گزار تھا، علی الاعلان لڑائی سے کنارہ کش نہیں ہوسکتا تھا، لیکن درپردہ وہ برابر مسلمانوں سے صلح کی کوشش کرتا رہا، ہر قل کو اس کی اطلاع ہوگئی، وہ بہت برہم ہوا اوراسی وقت اسکندریہ فوجیں روانہ کردیں، لیکن مقوقس نے عمروبن العاصؓ سے پہلے ہی خفیہ معاہدہ کرلیا تھا کہ یہ جنگ ہماری مرضی کے خلاف ہورہی ہے اور ہم بدرجہ مجبوری اس میں شریک ہیں اس لئے قبطیوں اور رومیوں میں امتیازر کھنا اورقبطیوں کے ساتھ وہ سلوک نہ کرنا، جس کے رومی مستحق ہیں، اس معاہدے کے بعد قبطی ہر طرح سے مسلمانوں کے مدد گار رہے اوران کے لئے راستہ صاف کراتے اورگذرگاہوں کے پلوں کی مرمت کرتے تھے۔ غرض اسکندریہ والوں کی تیاری کے بعد مسلمانوں نے اسکندریہ کا محاصرہ کرلیا لیکن قلعہ اس قدر مضبوط مستحکم تھا کہ دو مہینہ تک کوئی نتیجہ نہ نکلا، اس درمیان میں صرف یہ واقعہ قابل ذکر پیش آیا کہ ایک دن قلعہ کے آڑ سے کچھ سوار برآمد ہوئے، ان میں اورمسلمانوں میں مڈبھیڑ ہوگئی جس میں بارہ مسلمان شہید ہوئے، رومیوں کے لئے یہ معرکہ بہت اہم تھا، کیونکہ اسکندریہ میں ان کا سب سے بڑا کنیسہ تھا، اس کے نکل جانے کے بعد ان کی مرکزیت بالکل فنا ہوچکی تھی، اس لیے خود قیصر روم نے جنگ میں شرکت کی تیاریاں شروع کیں، مگر بد قسمتی سے سازو سامان مکمل کرنے کے بعد خود چل بسا، اس کی موت سے رومیوں کی ہمت پست ہوگئی اور بہتوں نے جو اس کے ساتھ تیاریاں کررہے تھے ارادہ فسخ کردیا، کہ بغیر بادشاہ کے لڑنا بے سود ہے، البتہ اسکندریہ کی فوجیں برابر مدافعت میں مشغول رہیں اور کبھی کبھی باشندگان اسکندریہ مسلمانوں سے دوچار ہاتھ کا تبادلہ بھی ہوجاتا تھا، لیکن رومی برابر قلعہ میں رہتے تھے، ایک دن کچھ لوگ قلعہ سے نکلے اورایک مسلمان کا سرکاٹ کر اس کو ساتھ لیتے گئے، مقتول کے قبیلہ کے لوگ بہت غضبناک ہوئے اور بغیر سر کی نعش دفنانے پر تیار نہ ہوئے، عمروبن العاصؓ نے کہا اس غیط و غضب سے کیا فائدہ، اگر سرواپس لینا چاہتے ہو تو تم بھی کسی رومی کا سرکاٹ کر اس کو رومیوں کی طرف پھینک دو، چنانچہ ایک پادری ہاتھ آگیا، اس کا سرقلم کرکے کسی طرح رومیوں تک پہنچادیا، اس کے جواب میں انہوں نے مقتول مسلمان کا سرپھینک دیا، چونکہ لڑائی طول پکڑتی جاتی تھی، اس لیے ایک مسلمان نے مشورہ دیا کہ منجنیق نصب کرکے قلعہ پر سنگباری کی جائے لیکن عمروبن العاصؓ نے کہا کہ ایسی نازک حالت میں صف بندی توڑنا مناسب نہیں، ابھی تک جم کر دست بدست لڑائی کی نوبت نہیں آئی تھی، البتہ کبھی کبھی قلعہ والے نکل آتے تھے اور دو چار ہاتھ ردوبدل کے بعد قلعہ بند ہوجاتے، ایک دن قلعہ سے نکل کر لڑرہے تھے کہ رومیوں کی صف سے آواز آئی، کہ کون مسلمان میرے مقابلہ میں آتا ہے؟ حضرت مسلمہ بن مخلدؓ بڑھے، مگر بھاری بھرکم آدمی تھے اس لئے حملہ کرتے وقت گھوڑے پر سنبھل نہ سکے اور رومی نے پچھاڑ دیا، مگر مسلمانوں نے بڑھ کر بچالیا، عمروبن العاصؓ کو غصہ آگیا، انہوں نے کہا ایسے نامردوں کو میدان میں آنے کی کیا ضرورت تھی، مسلمہؓ کو بہت ناگوار ہوا، مگر مصلحت وقت کے خیال سے خاموش رہے، اور لڑائی کا بازار گرم ہوگیا، مسلمان رومیوں کو جوش میں دباتے ہوئے قلعہ کے اندر تک چلے گئے اور دیر تک قلعہ کے اندر لڑتے رہے، لیکن پھر رومیوں نے سنبھل کر مسلمانوں کو قلعہ کے باہر کردیا، ان کے نکلنے کے بعد رومیوں نے قلعہ کا دروازہ بند کرلیا، اتفاق سے چار آدمی جن میں ایک عمروبن العاصؓ اوردوسرے مسلمہ ؓ تھے، قلعہ ہی میں رہ گئے، رومیوں کی نظر پڑی تو کہا اب تم ہمارے بس میں ہو، اس لیے بہتر یہی ہے کہ اپنے کو ہمارے حوالہ کردو، بیکار جان دینے سے کیا فائدہ، عمروبن العاصؓ نے کہا کہ یہ نہیں ہوسکتا، البتہ اگر تم ہم کو چھوڑدو تو تمہارے قیدی واپس کردیے جائیں گے، رومی اس پر آمادہ نہ ہوئے اور رہائی کی یہ شرط ٹھری کہ چار محصورین میں سے کوئی ایک کسی رومی کا مقابلہ کرے، اگر مسلمان فتحیاب ہوجائے تو سب چھوڑدیے جائیں گے ورنہ انہیں حوالہ کردینا ہوگا، عمروبن العاصؓ راضی ہوگئے، اورخود مقابلہ میں آنا چاہا، مگر مسلمہؓ نےسمجھا یا کہ آپ امیر ہیں، اگر آپ کو کوئی صدمہ پہنچاتو فوج کا کیا حشر ہوگا، اس لیے مجھ کونکلنے دیجئے، ان کی سمجھ میں یہ بات آگئی اورمسلمہؓ مقابلہ میں آئے، خوش قسمتی سے دوہی ایک ہاتھ میں رومی کو گرادیا اوراس طرح سے ان لوگوں کی جان بچ گئی، ان کے چھوٹنے کے بعد رومیوں کو معلوم ہوا کہ ان میں اسلامی لشکر کے سپہ سالار عمروبن العاصؓ بھی تھے، مگراب سوائے پشیمانی کے اورکیا ہوسکتا تھا اس لیے ہاتھ مل کے رہ گئے، عمروبن العاصؓ مسلمہؓ کو ڈانٹنے پر بہت نادم تھے، اس لیے رہائی کے بعد سب سے پہلے ان سے معافی مانگی، مسلمہؓ نے نہایت خوش دلی سے معاف کردیااور پھر بدستور محاصرہ میں مشغول ہوگئے، اسکندریہ کے محاصرہ کو قریب قریب دوسال ہوچکے تھے؛ لیکن ہنوز روز اول تھا، حضرت عمرؓ اس تاخیر سے بہت پریشان تھے، چنانچہ انہوں نے لکھ بھیجا کہ تم لوگ دوسال سے جمے ہوئے ہو، لیکن ابھی تک کوئی نتیجہ نہ نکلا، معلوم ہوتا ہے رومیوں کی طرح تم بھی عیش وعشرت میں اور ہواوہوس میں پڑکر اپنے فرائض اورخلوص نیت کو بھول گئے جس وقت تم کو میرا خط ملے، لوگوں کے سامنے جہاد پر تقریر کرو، اورجن چار آدمیوں کو میں نے بھیجا تھا، ان کو فوج کے آگے کر کے جمعہ کے دن حملہ کردو، عمروبن العاصؓ نے فوج کو یہ خط سنادیا، اس سے ان لوگوں میں نیا جوش پیدا ہوگیا، اور فوج کو مرتب کرکے حضرت عبادہ بن صامتؓ کے نیزے پر جو بڑے رتبہ کے صحابی تھے، اپنا عمامہ لٹکا کر ان کے حوالہ کیا کہ یہ علم لیجئے اورآپ اس فوج کے سردار ہیں، حضرت عبادہؓ نے اس جوش و خروش سے حملہ کیا کہ پہلے ہی حملہ میں رومیوں کے پاؤں اکھڑ گئے، اوران کو خشکی وتری جس راستہ سے جدھر راہ ملی بھاگ نکلے، عمروبن العاصؓ نے ایک ہزار آدمی متعین کرکے خشکی کی سمت رومیوں کا تعاقب کیا، ادھر وہ تعاقب میں مصروف تھے، رومیوں نے بحری راستہ سے پلٹ کر حملہ کردیا اور جس قدر مسلمان ملے بے دریغ قتل کردیے، عمروبن العاص کو معلوم ہوا تو تعاقب چھوڑ کر لوٹ پڑے، رومیوں کا یہ حملہ صرف اتفاقی تھا، ان کی قوت ٹوٹ چکی تھی، اس لیے عمرو بن العاصؓ کو دوبارہ کوئی زحمت پیش نہیں آئی اورآسانی سے زیر کرلیا اورمعاویہؓ بن خدیج کو فتح کا مژدہ سنانے کے لئے دارالخلافہ روانہ کیا، وہ بعجلت منزلیں طے کرتے ہوئے ٹھیک دوپہر کے وقت مدینہ پہنچے اورسیدھے مسجد نبویﷺ میں چلے گئے، اتفاق سے اسوقت حضرت عمرؓ کی لونڈی اس طرف سے گذری، اس نے انہی سے مسافرانہ شکل میں دیکھ کر پوچھا تم کون ہو؟ کہا معاویہ بن خدیج، عمروبن العاصؓ کا قاصد، اس نے حضرت عمرؓ کو اطلاع دی، آپ نے فوراً طلب کیا، ان کےپہنچتے پہنچتے خود آنے کو تیار ہو رہے تھے دیکھنے کے ساتھ ہی پوچھا کیا خبر لائے، عرض کیا اللہ نے کامیاب کیا، یہ مژدہ سن کر حضرت عمرؓ نے اسی وقت منادی کرائی اورمسجد نبویﷺ میں تمام مسلمانوں کے سامنے خود معاویہؓ کی زبان سے فتح کے حالات سنوائے، پھر پوچھا کہ تم سیدھے مسجد میں کیوں چلے گئے، عرض کیا دوپہر کا وقت تھا میں نے خیال کیا کہ آپ آرام فرماتے ہوں گے، جواب دیا کیا میں دن کو سو کر رعایا کو تباہ کرتا۔ اگرچہ اسکندریہ کو مسلمانوں نے بزور شمشیر فتح کیا تھا، لیکن شہر کے امن وامان میں کوئی فرق نہیں آنے پایا اور عام آبادی میں سے کسی کو قتل یا قید نہیں کیا گیا ؛بلکہ جزیہ اورخراج تشحیص کرنے کے بعد کامل امن وامان ہوگیا۔ مصر کی تسخیر کے بعد اگرچہ وہاں رومیوں کی قوت بالکل ٹوٹ چکی تھی، تاہم منتشر طور پر جابجا ابھی ان کی آبادیاں باقی رہ گئی تھیں، اس لیے عمروبن العاص ؓ نے ہر طرف تھوڑی تھوڑی فوجیں روانہ کرادیں، تاکہ آئندہ بغاوت کا خطرہ باقی نہ رہے، چنانچہ خارجہ بن حذافہ نے فیوم، اشمونین، بشروات، اخمیم اورصعید، مصر کے تمام مواضعات لیے اور عمیر بن وہب نے تینس، ومیاط، تونہ، دمیرہ، شطا، وقہلا، بوصیر وغیرہ پر قبضہ کرلیا اوریہاں کی کل آبادی نے فسطاط کے شرائط پر صلح کرلی، اور عقبہ بن عامر یادردان نے مصر کی آبادیوں پر قبضہ کیا اور مصر واسکندریہ پر پورا تسلط ہوگیا۔